Osvrt na 2001. - NBA (27/12/01) - 2001-12-27
2001. prošla u znaku povratka Michaela Jordana te u osvajanju prvenstva od strane Los Angeles Lakersa
U 2001.godini priča o košarci na američkom tlu ne može početi bez Los Angeles Lakersa i Michaela Jordana. Lakersi su osvojili prvenstvo, a Jordan se vratio pod koševe nakon tri godine neigranja. Steve Schy ima još mnogo podataka o američkoj košarci ove godine: Michael Jordan je, prema mišljenju mnogih, bio najbolji igrač u povijesti NBA lige kada je prestao igrati 1998. godine. On u košarci nikome ništa više nije morao dokazivati. Deset je godina bio najbolji ligaški strijelac, sa Chicago Bullsima šest je puta osvajao titulu prvaka, a ostale nagrade i priznanja da i ne spominjemo. On je, jednostavno rečeno – osvojio sve što se moglo osvojiti! I to mnogostruko! Medjutim, tri godine nakon njegovog igračkog umirovljenja, u prvoj polovici 2001. godine, počele su se čuti glasine da 38-godišnji Michael Jordan razmišlja o povratku!? On se počeo ozbiljno pripremati na privatnim treninzima u Chicagu pozivajući NBA igrače i prosperitetne košarkaše iz sveučilišne lige da igraju s njim. Nakon dugih rasprava o tome hoće li zaigrati ili ne, kao vijest dana odjeknula je 25. rujna informacija da će Michael, ipak, zaigrati u dresu Washington Wizardsa. No, Jordan se nije htio sastati s novinarima skoro tjedan dana nakon objave o povratku. 1.listopada održao je konferenciju za novinare u MCI centru u Washingtonu. On je u to vrijeme bio djelomični vlasnik Wizardsa, pa je morao prodati svoje dionice da bi mogao igrati , jer NBA liga ne dopušta vlasnicima da igraju za svoj klub: "Ja ću ponovno zaigrati zato što volim košarku i moj povratak nema nikakve veze s novcem. U pitanju je ljubav prema košarci. Ja želim pokušati pobjedjivati, ali za moju će sreću bit dovoljno i samo to da igram košarku. Vi novinari kažete da će me mladi NBA igrači pregaziti. Pa, neću ni ja baš odustajati od borbe. Znate – ja ne bježim niti od jednog od njih!" Jordan je naglasio da je prije objavljivanja odluke o povratku dugo razgovarao sa svojom obitelji. Medjutim, neki od legendarnih NBA igrača, poput Magica Johnsona, bili su zabrinuti glede Jordanovog povratka na teren. Johnson je, kao i mnogi Jordanovi navijači, brinuo da Michael ne naškodi svom imidžu nepobjedivog i neprikosnovenog igrača, ukoliko nakon tri godine pauziranja opet zaigra: "Želim li ja da on to učini? Ne! Zato što ne želim vidjeti da on narušava svoju reputaciju, da ne naruši ono što ga je učinilo najboljim igračem u povijesti košarke. Ja samo ne želim da se dogodi nešto loše." No, i sam je Jordan bio zabrinut: "Fizički, ja više nisam 25-godišnjak. No, osjećam se kao da mogu igrati na najvišoj razini. Ne plašim se tog izazova. Ukoliko i ne uspijem – život ide dalje!" Uvjeti pod kojima je Jordan potpisao dvogodišnji ugovor s Wizardsima nisu poznati, ali zna se da je svoju jednogodišnju plaću, oko milijun dolara, odmah poklonio obiteljima žrtava terorističkih napada od 11.rujna. Što se tiče njegove igre u dosadašnjem dijelu prvenstva, on je medju deset najboljih strijelaca, a njegov klub je, nakon lošeg početka sezone, nanizao devet uzastopnih pobjeda i trenutano je veliki hit. U 2001-oj godini pod koševe se vratila još jedna NBA superzvijezda – Alonzo Mourning, igrač Miami Heata. On je veći dio prethodne sezone proveo liječeći se od bolesti bubrega za koju se govorilo da će okončati njegovu sjajnu karijeru. Medjutim, uporni i disciplinirani Mourning, svladao je bolest. "Cilj povratka jest – pobjedjivati! Ne samo dokazati da se mogu vratiti nakon bolesti. Ja želim pomoći svojoj ekipi da pobjedjuje i to je najvažnije" - rekao je po povratku Alonzo Mourning. Medjutim, Miami i Mourning u ovoj sezoni više su nego loši. Miami je posljednji u svojoj diviziji, a lošiji rezultet u čitavoj ligi ima još jedino Chicago. Mourning u prosjeku ima osam skokova i 14 poena. Prosjek njegove karijere je 21 poen i 10 skokova. Kada smo već spomenuli Chicago Bullse, da kažemo da je trener Tim Floyd najzad podnio ostavku nakon nekoliko godina bezuspješnih pokušaja, ne da ekipi vrati stari sjaj, nego da ta momčad barem ne bude medju dva-tri najgora ligaška kluba. Novi trener je Bill Berry, koji je već bio u stručnom stožeru Bullsa. Naravno, osvrt na 2001-u godinu u NBA ligi ne može proći bez informacije da je ostavku podnio i dugogodišnji trener New York Knicksa – Jeff Van Gandhy, koji je prije toga bio pomoćni trener Patu Rileyu, koji se sada znoji na klupi Miami Heata. Maloprije spominjani Tim Floyd je prije četiri godine postao trener Bullsa nasljedivši legendarnog Phila Jacksona, koji sada već treću sezonu trenira Los Angeles Lakerse - klub koji u prve dvije godine Jacksonovog treniranja ima dvije titule prvaka. I u ovoj su sezoni najveći kandidati za prvaka, a njihovu odlučnost da ponove uspjeh ističe Shaquille O`Neil: "Ja sam i prošle godine na istom mjesti izjavio – ponovno ćemo biti prvaci! Sada opet kažem – osvojit ćemo prvenstvo i treći put!" Zanimljivo je da Lakersi nisu jedina košarkaška šampionska ekipa u Los Angelesu, jer su igračice LA Sparksa osvojile titulu u WNBA ligi. U sveučilišnoj košarci sve su počasti pripale ekipi Duke Blue Devils. I za kraj par riječi i hrvatskim košarkašima u NBA ligi: Toni Kukoč je, u 2001. godini, igrao za dva kluba – za Philadephiju i za Atlantu. U 76ersima je igrao ispod svog renomea, u Atlanti je sjajno počeo, da bi sada samo povremeno bljesnuo. Bruno Šundov i Dalibor Bagarić malo ili skoro uopće ne igraju u Indiani i Bullsima, ali zato, na klupama za rezerve, imaju najbolja mjesta medju svim posjetiteljima u dvorani.